
Margaret Watson

Alltid sammen

Oversatt av Ann Mari Thorhus


Kjære leser!

Vi gjemmer oss alle bak masker. Noen av oss hele tiden, andre bare nå og da. Det er skremmende å la andre få se hvem vi virkelig er. Når noen har sett hvem vi er, blir vi sårbare. Utsatte. Forsvarsløse.



Når vi forelsker oss, river vi av oss masken og viser vårt sanne jeg. For noen som har beskyttet seg hele livet, er det nifst og smertefullt. Men samtidig er det også frigjørende og spennende.



Frankie Devereux og Cal Stewart er de siste man skulle tro ville ha blitt forelsket  i hverandre. De lever i vidt forskjellige verdener –Cal er profesjonell fotballspiller og Frankie driver et senter for utsatte tenåringer i et vanskelig nabolag. Men de har noe felles. Begge to skjuler sitt virkelige jeg. Når de blir tvunget til å samarbeide, oppdager de at de likevel ikke er så ulike.



Det frydet meg å føre Frankie og Cal sammen, la gnistene fly mellom dem mens de litt etter litt viste sitt sanne jeg overfor hverandre.



Hilsen

Margaret Watson




Til Katy. Din lidenskap for jobben din og din hjelpsomhet overfor andre kvinner, er inspirerende og vekkende.

Jeg er så stolt av den kvinnen du er blitt.


FØRSTE KAPITTEL

Frankie slapp avisen ned på skrivebordet sitt på FreeZone og så overskriften: Douglas Bascombe ny sjef for DCFS. Hun la fra seg posen med tacos og puttet vesken i en skuff, mens hun undret seg over hvorfor hun ikke hadde hørt om denne forandringen før nå. FreeZone, etter-skoletid-senteret for utsatte tenåringer, hadde sporadisk kontakt med Divison of Children and Family Services. En av sosialarbeiderne der var en venn.

Hun hadde antagelig ikke hørt om det fordi hun så sjelden hadde tid til å lese avisen. I dag hadde hun en time fri, fordi bakeriet hadde ansatt en ekstra arbeider, og de var blitt tidlig ferdige.

Hun pakket ut den første tacoen med bønner og mais og begynte å lese mens hun spiste. «Sosialarbeider som har steget i gradene». «Ansatt i lang tid». Jo da, en typisk byråkrat. Frankie hadde samarbeidet bra med den tidligere sjefen for DCFS, så hun ventet seg ikke noen problemer med Bascombe heller.

Hun bladde gjennom avisen, leste artikler og nøt denne luksusen det var å ha litt tid for seg selv. Tenåringene hennes ville komme om mindre enn en time, og det samme gjaldt denne fotballspilleren som skulle gjøre samfunnstjeneste. Hun hadde ingen store forventninger til ham, men han kunne sikkert gjøre rent og spille kurvball med guttene. Det ville passe henne bra, så lenge han ikke prøvde å overta. Den siste hun hadde hatt, hadde prøvd å omorganisere kontoret hennes.

Da Frankie bladde om, fant hun resten av artikkelen om den nye sjefen. Hun behøvde ikke å lese den, siden hun visste nøyaktig hva som sto i den. Men hun kikket på bildene for å se om hun hadde møtt mannen.

Fyllet i tacoen havnet på avisen i en røre av bønner, mais og saus. Det knøt seg hardt i mellomgulvet på henne. Herregud.

Dave! Douglas Bascombe var Dave.

Et bilde i avisen, og hun var tilbake i rommet med sin skrekk, sin angst og sin avsky. Med angrepet. Mannen som hadde antastet henne i ungdomshjemmet var nå sjef for DCFS.

Hun rakk akkurat å komme seg ut på toalettet i tide. Der kastet hun opp alt hun hadde spist og litt til, før hun sank sammen på gulvet. Hodet verket og hendene skalv. Etter hvert kom hun seg på bena, skylte munnen og plasket kaldt vann i ansiktet. Ungdommene ville komme snart. Hun kunne ikke la dem finne henne slik.

Hun kom seg tilbake til kontoret, slapp resten av lunsjen sin i papirkurven og stirret på fotografiet. Han var eldre, men det var ingen tvil. Bascombe var Dave. En sosialarbeider som misbrukte barna og ungdommene han arbeidet med. Og nå var han ansvarlig for hele avdelingen som tok seg av misbrukte og forlatte barn.

Hun la armene rundt seg selv. Hun måtte gjøre noe. Hun måtte sørge for at han ikke kunne skade flere barn.

Ytterdøren ble åpnet, og hun hørte barna snakke sammen. De lo da de kom inn. Frankie lukket øynene og strevde med å roe seg ned. Hun kunne ikke gjøre noe med Bascombe akkurat nå. Og hun kunne ikke la ungdommene se hvor opprørt hun var. Hun pustet dypt for å gjenvinne likevekten. Så klistret hun på seg et smil og gikk ut av kontoret.

Bare for å se at hun hadde et annet og viktigere problem. Ungdommene sto i en ring rundt tre gutter. En av dem var Ramon, tidligere medlem av gjengen Insane Street Vipers. De andre to var Speedball og T-Man, også medlemmer av gjengen. Hvorfor akkurat i dag? Hvorfor kunne hun ikke få ha en rolig dag uten problemer og drama?

Hun gikk mot flokken.

*

Cal stanset trucken foran FreeZone. Navnet var malt på fasaden med ujevne bokstaver i grønt, blått og gult, og malingen hadde dryppet ned på glasset under. Vinduene var dekket av persienner, men det så ut som om lokalet tidligere hadde vært et supermarked. Det var ikke mange av dem i Manor-strøket lenger.

Det var ikke mye av noe, bortsett fra vin- og spritbutikker, barer og vekslingskontorer. Dette var det siste stedet i verden han ville være. Han satte på seg solbrillene og gikk ut av bilen. Bak ham smalt det i bildører. Han vinket til reporterne og ventet på at de skulle samle seg rundt ham.

–Cal, hvordan føles det å bli dømt til hundre timer med samfunnstjeneste? spurte en av dem.

Han var inderlig forbannet for det, men han smilte. –Jeg skal gjøre en god innsats i FreeZone til jeg har betalt min gjeld til samfunnet.

En annen reporter stakk en mikrofon under nesen på ham. –Med all den tiden du må tilbringe her, vil du rekke å bli klar til treningsleiren?

Cal smilte til reporteren som dekket Chicago Cougars for Herald Times. –FreeZone er åpent tre timer hver dag. Bortsett fra det, kommer jeg til å være i Cougars Hall, akkurat som alle dager siden operasjonen.

Til han gjorde en avtale med kvinnen som drev stedet. Frankie Devereux ville nok la ham slippe unna tjenesten hvis prisen stemte, og det skulle han sørge for. Så kunne han være i Cougars Hall hele dagen. –Legene sier at jeg er klar, og jeg ser frem til å være på banen igjen om seks uker.

–Så kneet er godt som nytt? Du kan spille for Cougars igjen? spurte den første reporteren.

–Det er planen. Han vinket til dem og gikk mot døren. –Jeg må stikke. Jo før jeg begynner, desto fortere er jeg tilbake i Cougars Hall på heltid.

–Du slapp lett unna med bare samfunnstjeneste for det slagsmålet, ropte en ung kvinne da han kom til døren. –Har du hørt fra kommisjonæren? Kommer du til å bli suspendert fra noen av kampene?

–Det har jeg ikke hørt noe om. Han smilte og var takknemlig for solbrillene. –Ha det, folkens. Han åpnet døren og gikk inn. Så snart den lukket seg bak ham, falt masken av ham. Spenningen lå tykk i luften i det store, nokså tomme rommet. Femten eller tjue tenåringer av begge kjønn vandret rundt. Guttene slepte med føttene og ropte til en gruppe på fire som sto litt til siden.

Cal konsentrerte seg om de fire. De tre som var vendt mot ham, var kraftige og muskuløse, med identiske små skjeggsirkler på haken. To gikk med røde baseballcaps med bremmen dreid til siden. Aggresjonen i ansiktene deres fikk håret til å reise seg i nakken på ham. Han flyttet vekten fra den ene foten til den andre.

Den fjerde tenåringen var mye mindre, med kort, mørkt hår, posete bukser og en slitt trøye. Bakfra så det ut som om han konfronterte de tre større guttene. Det luktet av kake, desinfeksjonsmiddel og angst.

Et par gutter blant tilskueren fikk øye på Cal. –Jøss, se på den svære fyren. Han kan gi deg inn, Ramon, og vennene dine også.

–Det er nok, sa den minste av de fire uten å snu seg. Stemmen var som en piskesnert. –Alle setter seg ved bordene for å gjøre lekser. Nå! Selv om han verken snudde hodet eller snakket høyt, hadde ordene klar autoritet. Mengden av ungdommer nølte, mens nervøs energi strømmet fra den ene til den andre. Pussig at en av dem skulle ha så mye autoritet. Men det hjalp ikke, hver av de tre guttene han sto overfor, veide mint tjue eller tjuefem kilo mer enn ham.

Ungdommene beveget seg, og Cal samlet seg for å blande seg inn. Dette var det øyeblikket da helvete kunne bryte løs. Men de begynte å drive mot noen bord i den andre enden. To av guttene hang igjen og sirklet rundt de fire. –Hei, Ramon, hva skal du gjøre nå? En av dem danset forover og dyttet til gutten i midten. –Skal du bli her? Eller skal du gå?

–Du må velge, sa den andre og tok en kurvball opp fra gulvet for å drible med den.

Hvor i svarte var den kvinnen som drev dette stedet? Cal gikk mot de fire. –Ramon, har du invitert disse guttene hit? spurte den minste.

–Nei, sa gutten uten lue. –Jeg vil ikke ha noe med dem å gjøre. Han kikket på de to, og øynene flakket. Det spekulative uttrykket i dem forsvant så fort at Cal lurte på om han hadde innbilt seg det.

Den minste av guttene la armene over kors og gikk nærmere. –T-Man, Speedball, dere er ikke velkomne her. Kom dere ut. Nå.

–Vi vil bare snakke med Ramon, sa en av dem og flirte frekt.

Den minste tok et skritt til. –Det blir ikke her.

De to røde luene holdt stand, og Ramon rygget. Cal rynket pannen. Men han ville ikke blande seg inn før det ble helt nødvendig. Det gikk en mumling gjennom ungdommene ved bordene. Alle sto, og de virket nervøse. Enhver fotballspiller visste når en situasjon kunne bli farlig. Cals antenner vibrerte da han gikk mot de fire. Han ville slenge bøllene til side. Men han måtte holde seg kald.

Da han kom frem til dem, grep han tak i trøyen til den minste gutten og trakk ham bakover. Gutten føltes mykere enn en vanlig skranglete tenåring. Desto verre at disse tre truet ham. Cal spredte bena og så fra den ene til den andre. –Dere er blitt bedt om å gå. Skal dere gå selv, eller trenger dere hjelp?

En av de to i røde luer, stinkende av svette og gammel sigarettrøyk, satte frem haken. –Skal du tvinge oss?

–Hvis jeg blir nødt til det.

Gutten dyttet til kameraten. –Han tror han kan ta oss, flirte han. Pupillene hans var utvidet. Han var høy på noe. Cal så på den andre, som hadde de samme øynene. Fanken. Cal samlet seg, mens gutten bak ham prøvde å gå frem. Han kolliderte med armen som Cal instinktivt hadde strakt ut. Denne gangen var ikke mykheten til å ta feil av. Gutten skjøv Cals arm til side.

–Stopp dette med en gang! Det var ingen gutt. Det var en slank, ung kvinne som dirret av irritasjon. Den nye sjefen hans, antagelig. Frankie ett eller annet. Han brydde seg ikke om det, han stilte seg foran henne igjen. –Kom igjen, kjøtthuer.

–De to guttene vekslet blikk, og så gikk de til angrep. Cal holdt frem hendene med håndflatene utover, og de løp rett inn i dem og snublet. Mens de var ute av balanse, grep han dem i skjorteryggene, løftet dem opp fra gulvet og holdt dem ut til sidene. De sparket og sprellet. Ungdommene bak ham ropte opp. –Hvor er det du skal, Speedball? Alle lo, mens Speedball slo vilt rundt seg.

Cal bar dem mot døren. –Sett dem ned. Med en gang, ropte Frankie etter ham.

–Gjerne. Så snart de er ute herfra. Han fikk ikke noe annet forvarsel enn en duft av noe sitrusaktig, før Frankie lukket fingrene rundt overarmen hans.

–Slipp dem, gjentok hun.

Han ignorerte henne og skjøv opp døren med hoften. Da han kom ut i solskinnet, stormet reporterne fremover. Han burde ha visst at de ikke var gått ennå. Det klikket i kameraer, og mikrofonene dukket opp foran ansiktet hans igjen. Han registrerte vagt at de ropte navnet hans. De to guttene snublet da han slapp dem, og så banet de seg veien gjennom mengden av mediafolk. Et kamera gikk i bakken og ble knust. Cal så etter de to til de forsvant rundt et hjørne.

–Hva var det for noe, Cal? ropte en reporter. –Hvem var de to guttungene, og hva har de gjort?

–De trengte bare litt hjelp for å komme seg ut av døren, svarte Cal og snudde seg for å gå inn igjen. Men i stedet for at døren lukket seg bak ham, åpnet den seg bare videre.

–Ingen reportere eller fotografer har adgang her, sa Frankie og kom seg på bena. Cal stivnet til. Hadde han revet henne over ende? Han ville hjelpe henne opp, men hun viftet vekk hånden hans og børstet av buksebaken mens hun sto i døren og stengte veien for reporterne. Den nye sjefen hans var ikke stor, men hun var absolutt tøff. –Jeg har politiet på direktelinje her. Hun holdt opp en mobiltelefon og stirret hardt på gruppen foran seg, mens fingeren var klar over knappen.

Reporterne rygget knurrende ut, og døren slo igjen etter dem. Cals sjef holdt øye med ham med mobilen mot øret. –Hei, Don. Vi hadde litt trøbbel med et par av Ramons kamerater, og det er en haug med reportere utenfor døren. Jeg vil ikke at situasjonen skal gli ut. Hun lyttet. –Takk, det setter jeg pris på. Så smekket hun igjen mobilen, trakk pusten dypt og snudde seg mot resten av ungdommene.

–Showet er slutt. Stemmen var anstrengt. Hun pekte på Cal. –Du blir værende her.

Tenåringene glante på ham med medlidenhet i blikket. Skulle han være redd for en kvinne som var halvparten så stor som ham? Praten tok seg opp etter hvert, og spenningen ga seg. Gutten med kurvballen fortsatte å drible, mens flere av de andre satte seg ved bordene. Resten ble stående i små grupper og snakke om konfrontasjonen.

Uten å se på Cal, tok Frankie med seg to snufsende jenter og la armene rundt skuldrene deres for å styre dem mot den andre siden av rommet. Der sto det tre slitte og stygge sofaer, en brun og to blomstrete, i en U-form. To like slitte lenestoler dannet den fjerde siden.

Resten av møblementet var ikke stort bedre. Cal gjettet at han hadde hatt rett med hensyn til supermarkedet. En gammel delikatessedisk sto ved bakveggen, med noe som lignet en kasse fra et bakeri oppi. Det var også utstyr i de andre hjørnene, men midten av rommet var åpent. I det ene hjørnet holdt gutten med kurvballen på å kaste i den gamle kurven. De få restene av netting flagret mens han skjøt gang på gang.

Ved siden av ham sto et gammelt og oppskrapet bordtennisbord. En kurv med baller og fire rekkerter sto på bordet, og en pocketbok under det ene benet holdt det så noenlunde vannrett.

I det tredje hjørnet befant det seg et fotballspill og et bord for lufthockey. Disse var også slitne og medtatte, de så ut som om de hadde hatt et hardt liv. I det siste hjørnet satt Ramon for seg selv i en gruppe med bord og stoler. De andre hadde satt seg så langt vekk fra ham som mulig.

Frankie satte seg i en av sofaene, med ei jente på hver side. Hun bøyde seg frem og snakket lavt med dem, mens de tørket ansiktene med håndbaken. En av dem smilte skjelvende, og Frankie klemte skulderen hennes og reiste seg.

Hun kom gående mot Cal. –Jeg er lei for at jeg rev deg over ende, sa han.

–Ikke bry deg om det. Jeg antar at du er Caleb Stewart, som skal gjøre samfunnstjenesten sin her. La oss snakke sammen på kontoret.

–Og du er vel Frankie Devereux.

–Ja, svarte hun jevnt. Hun så på ungdommene som samlet seg.

–Jeg trodde først du var en av ungene.

–Der tok du feil. Blikket hennes gled vurderende over ham, som om hun fikk bekreftet sin antagelse om tomhjernede sportstjerner.

Han bet tennene sammen, men han smilte. –Jeg ser det nå. Jeg var vel for opptatt av å redde deg til å se nøyere på deg tidligere.

Guttene så på ham med sjokkert ærbødighet, som om det var første gang de opplevde at noen snakket slik til henne. Jentene kikket sidelengs på ham og prøvde å snakke med Frankie samtidig. Ei jente hang på skulderen hennes, og Frankie la fraværende armen rundt henne og ga henne en klem mens hun lyttet til den andre. Så slapp hun jenta og så på Cal med smale øyne. Men han rakk ikke å si noe, før hun sa noe over skulderen.

–Hvis dere ikke kan bli enige om hvem som skal spille først, får dere finne en fjerdemann og spille dobbelt.

Hva var det hun snakket om? Då oppdaget Cal tre gutter som sto rundt bordtennisbordet. De hang med skuldrene og sluttet å krangle. –Beklager, ms Devereux, sa en av dem med myk sørstatsaksent. De ropte på gutten med kurvballen, som slapp den og kom bort for å slutte seg til dem.

Frankie fortsatte å snakke med jentene. Den lave stemmen var beroligende. Det måtte være trøstende hvis man var en tenåringsjente. Men det var ikke Cal. Hvordan kunne han ha trodd at den stemmen tilhørte en gutt?

Frankie Devereux var langt fra det han hadde ventet seg. Han hadde trodd at en kvinne som drev et slikt senter ville være eldre, mer moderlig. Frankie var liten og slank. Men det var også den eneste likheten hun hadde med de kvinnene han vanligvis hang sammen med.

Buksene hennes var frynsete nederst og litt for store. Da hun gikk sin vei, la han merke til en liten rift under den ene baklommen. Den var for liten til å avsløre noe, men stor nok til å fange blikket hans. Den svarte trøyen var falmet, og den ene skulderstroppen ble holdt sammen med en sikkerhetsnål. Det svarte håret var kort og bustete, som om hun børstet det en gang om morgenen og så glemte det.

Hun kledde seg i hvert fall ikke for å tiltrekke seg oppmerksomhet. Så hvorfor kunne han ikke få blikket fra henne? –Kom hit, sa hun der hun gikk uten å se seg tilbake. Hun var på vei mot forsiden av lokalet, og han så at det var en dør der. Han fulgte henne inn i et rom på størrelse med et bøttekott, hvor det var akkurat nok plass til et skrivebord fullt av papirer, to skjeve bokhyller som var fullstappet av bøker, og en stol med bare ett armlene. Han lukket døren bak seg.

–Hva i helsike tenkte du på? Hun sto med hendene på hoftene og omtrent vibrerte, mens de blå øynene stirret skarpt på ham.

–Jeg tenkte at situasjonen kom til å eksplodere, og at noen måtte stoppe det. De to slampene skulle til å gå til angrep.

Frankie studerte ham lenge og vel. Han flyttet på seg. –Alt er ikke slik det ser ut, mr Stewart. Jeg hadde situasjonen under full kontroll.

Hun hørtes så selvsikker ut, som om de to gjengmedlemmene hadde vært femåringer. Cal sa det første som falt ham inn. –Tuller du? De var dobbelt så store som deg.

Det var som om de lysende blå øynene så rett inn i sjelen hans og fokuserte på det som manglet der. –Er brutal styrke det eneste du kan takle ting med?

–Jeg antar du mente å snakke dem ut av døren.

–Det var nøyaktig det jeg hadde tenkt å gjøre. Hun sank ned på kanten av skrivebordet og lukket øynene. Så åpnet hun dem igjen. –Dette er ikke det jeg trenger i dag. Du er opplagt ikke den rette for å gjøre tjeneste her i FreeZone. Vår første regel her er null vold. Du brøt den før du hadde presentert deg.

–Jeg reagerte på en trussel, sa han stivt.

Hun rakk ikke å svare, da det banket på døren. –Frankie? Alt i orden?

Hun gikk bort og åpnet døren, og utenfor sto det en stor og kraftig politimann. De mørke øynene festet seg vurderende på Cal.

–Helt fint, Don. Takk for at du kom så fort. Hun fikk ham inn i det trange rommet. –Dette er Caleb Stewart. Det er meningen at han skal avtjene samfunnstjenesten sin her. Mr Stewart, dette er betjent Wilson. Han er patruljerende betjent i nabolaget vårt.

Det var ham hun hadde direkte linje til. Cal håndhilste på ham. –Hyggelig å treffe deg.

–Hva skjedde her, Frankie? Politimannen fortsatte å studere Cal.

–To av Ramons kamerater kom inn og sa at de ville snakke med ham. Jeg ba dem om å forsvinne. De skulle til å gå, da mr Stewart grep inn. Han tok dem i kragen og kastet dem ut.

–Du burde ikke gjøre det, sa Wilson. –De kommer til å anmelde deg for overfall.

–Men de truet henne, utbrøt Cal vantro.

–Jeg bare sier det. Wilson trakk på skuldrene. –Du har et rulleblad, og dommeren ville ikke like det hvis du ble arrestert igjen.

–Fanden ta dommeren. Jeg står ikke stille og ser på at et par punkere banker opp en kvinne.

Wilson stirret på ham. Cal flyttet på føttene og knyttet hendene mens han stirret tilbake. Plutselig var Frankie mellom dem. –Don, alt er i orden nå, men takk for at du kom. Vil du ikke gå og få deg en cupcake?

Wilson holdt Cals blikk litt lenger, og så smilte han til Frankie.

–Du vet hva jeg er svak for. Han virket enda mer imponerende da han gikk sin vei, på vei mot tenåringene ute i det store rommet. De samlet seg rundt ham og prøvde å få hans oppmerksomhet.

–Snakker de alltid i munnen på hverandre? spurte Cal og prøvde å dempe spenningen i det lille rommet. –Det er som elektriske driller borer i hodet mitt.

Hun kikket på ungdommene rundt Don. –Det er det tenåringer gjør. Husker du ikke det?

–Jeg gjorde ikke det, sa han flatt. Han hadde drevet med sport hele tiden som tenåring, og livet hans hadde vært preget av lydighet og disiplin. Faren hans hadde sørget for at han ikke hadde tid til overs til å være sammen med andre unge.

–Jeg er ikke sikker på om dette kommer til å fungere, sa Frankie. –La oss se hvordan det går i dag, og så kan vi snakke etter at ungene er gått.

Ikke kommer til å fungere? Det kunne han ikke gå med på. –Jeg har et forslag til deg.

–Og hva kan det være? Hun var på vei ut, men stoppet så brått at Cal nesten kolliderte med henne.

–Hva er i veien?

–De reporterne er der ute ennå. Silhuettene av dem var synlige utenfor persiennene. Hun snudde seg mot ham. –De kom sammen med deg, ikke sant?

–De bare dukket opp, sa han.

–Bli kvitt dem.

–Og hvordan skal jeg gjøre det? Jeg er ikke sjefen deres.

–Hvordan visste de at du kom til å være her i dag? ville hun vite.

Han trakk på skuldrene. –Kanskje de har lest utskriften fra rettssaken.

Hun la armene over kors. –Kutt ut det tullet, mr Stewart. Jeg vet at FreeZone ikke ble nevnt i rapporten. Hun fortsatte å se på ham, og hun minnet ham om nonnene på skolen som hadde sett hardt på ham. Nå måtte han ta seg sammen for ikke å krype sammen. –Jeg sa kanskje noe til en av dem.

–Og nå kan du be alle sammen om å forsvinne. Jeg vil ikke se dem igjen.

–Det er ikke mulig. Cal svettet på ryggen. –Jeg trenger dem. Jeg må sørge for at ansiktet mitt er på nyhetene hele tiden. Jeg skal… Jeg får konkurranse på treningsleiren om seks uker, så jeg må styre publisiteten min.

–Du kan styre den som en kjelke hva meg angår. Bare ikke her.

Skifte taktikk. Han tvang seg til å smile. –Dette kan være bra for deg også, ms Devereux. Vi kan finne ut av det. Jeg skal sørge for at de nevner FreeZone og alt det gode du gjør her. Han så seg rundt. –Det ser ut som om du kunne trenge noen sjenerøse givere. Jeg skal snakke om deg, og så kan de ta noen bilder av deg, kanskje sammen med noen av ungene. Pengene vil strømme inn.

Frankie rykket til som om han hadde slått henne. –Det klarer seg. Du gjør ikke tjenesten din her. Kom deg ut, mr Stewart.

function setSpanIGP(){
  var clsElementList=document.getElementsByTagName('p');
  setSpaninPara(clsElementList);
}

function setSpaninPara(pClassList){
  for(i=0;i<=pClassList.length;i++){
    if(pClassList[i]){
      var para_html=pClassList[i].innerHTML;
      para_html='<span>'+para_html+'</span>';
      pClassList[i].innerHTML=para_html;
    }
  }
}

function init(){setSpanIGP();}

window.onload=init;

